Selv om vejret drillede, kan Skagen Festival 2017 alligevel bryste sig af et pænt overskud på 192.00 kroner. Det skriver KanalFrederikshavn.dk. - Vi kan se tilbage på en vellykket og veloverstået Skagen Festival 2017 med mange glade gæster, fire fantastiske dage med 83 koncerter, og en stor skare af entusiastiske og hårdtarbejdende frivillige, siger formand for Skagen Festival, Lis Jensen. Festivalen har gennem årene tilpasset sig den rivende udvikling, som denne genre har gennemgået, så der i dag præsenteres folkemusik i alle afskygninger. Og det kan ses på billetsalget. - Efter festivalen gennem flere år har oplevet et vigende salg, kan vi nu se, at vi på den kunstneriske side er der, hvor vores publikum er. Et super godt musikprogram er årsag til, at alle koncerter har været godt besøgt, og udsolgte koncerter fik vi også, konstaterede Lis Jensen på den ordinære generalforsamling, som havde deltagelse af 82 medlemmer. Skagen Festival 2018 afvikles i dagene 5.-8. juli.

Opsummering:
Skagen Festival 2017 kom ud af festivalåret med et overskud på 192.000 kroner.